section_heading: Ukidanje presude
paragraph_text: Drugostupanjsko sudsko tijelo svoju je odluku o ukidanju presude prvenstveno temeljilo na bitnim povrjedama odredbi kaznenog postupka od strane prvostupanjskog sudskog tijela, a uz to je uvidilo da je "izreka presude nerazumljiva, proturječna sama sebi i razlozima presude te ista ne sadrži razloge o odlučnim činjenicama". Istaknuto je da prvostupanjski sud nije na zakonom propisani način utvrdio i naveo koje činjenice uzima kao dokazane ili nedokazane, da nije naveo iz kojih razloga nije uvažio pojedine prijedloge stranaka, kojim se razlozima rukovodio pri primjenjivanju određenih odredbi Kaznenog zakona na optužene i njihova djela. Uz to je propustio navesti razloge zbog kojih je određene činjenice uzeo kao dokazane ili nedokazane, a odnose se "na postojanje bitnih elemenata bića kaznenih djela koja se optuženima stavljaju na teret, kao i njihove kaznene odgovornosti za ista".<ref>Filipović, 2011., str. 182. - 183.